«GUD GIR – VI DELER» er satt som overskrift på Plan for trosopplæring i Den norske kirke. Alle menighetene i Sør-Hålogaland jobber nå systematisk med å utvikle en fornyet trosopplæring for alle sine døpte barn og unge. Det innebærer å utarbeide, gjennomføre og videreutvikle lokale planer for dette arbeidet.

Plan for trosopplæring har som formål å bidra til en systematisk og sammenhengene trosopplæring som

* vekker og styrker kristen tro
* gir kjennskap til den treenige Gud
* bidrar til kristen livstolkning og livsmestring
* utfordrer til engasjement og deltakelse i kirke og samfunnsliv

for alle døpte i alderen 0-18 pr, uavhengig av funksjonsevne.

Gjennom trosopplæringsreformen skal alle døpte barn og unge få et tilbud på omlag 315 timer med trosopplæring i sin lokale menighet. Bakgrunnen for reformen er bl a endringene i skolens kristendomsundervisning og stortingets vedtak om trosopplæring for alle døpte, 27. mai 2003.

Dyktige trosopplæringsmedarbeidere, menighetspedagoger, kateketer, prester, kirkemusikere og andre ansatte i menighetene gjør, sammen med frivillige og gode samarbeidspartnere, en stor innsats for å bygge ut trosopplæringen i de lokale menighetene. Mange menigheter samarbeider om felles trosopplæringstiltak innenfor samme prosti.

De lokale planene for trosopplæring godkjennes av biskopen. I løpet av hver menighetsrådsperiode skal planene revideres og videreutvikles, slik at de er oppdatert og operative. En fornyet trosopplæring innebærer kontinuerlig læring og utvikling for alle involverte.

Barn og unge skal få leve og vokse i den troen de er døpt til. Derfor utvikler menighetene i Sør-Hålogaland bispedømme et omfattende tilbud om trosopplæring for alle døpte.

Sør-Hålogaland bispedømmeråd tilbyr kurs og veiledning til menighetenes arbeid med trosopplæringen.

Trosopplæringsreformen bærer navnet «Størst av alt», som fokuserer på barnets plass i Guds rike. Trosopplæringens innhold søker å holde sammen den enkeltes livssituasjon, kirkens tro og tradisjon, og et fokus på kristen tro i praksis, slik Guds kjærlighet åpenbares i Jesus Kristus.

*Større rikdom enn hva ord kan romme,*

*Større rikdom enn hva ord kan romme*

*har du gitt oss gjennom dåpens gave*

*Herre la vår tro bli fylt av glede! Norsk salmebok nr 586*